Paterna invertirà 552.660€ en obres contra inundacions en Santa Rita i Campament
02/11/2015

# Paterna invertirà 552.660€ en obres contra inundacions en Santa Rita i Campament

[![Paterna invertirà 552.660€ en obres contra inundacions en Santa Rita i Campament](/images/noticias/recurso/ayuntamiento_grande.jpg)](/images/noticias/recurso/ayuntamiento_grande.jpg)

02.11.2015

L’Ajuntament ha activat el dispositiu d’emergències per a coordinar les incidències després dels 55 litres per m2/hora que han caigut en el municipi este matí

Davant de les fortes pluges registrades, l’Ajuntament de Paterna ha activat el dispositiu d’emergències per a tindre controlats els punts negres del municipi més susceptibles a patir inundacions i optimitzar la coordinació i gestió de les incidències que es pogueren registrar en el municipi, en el qual han caigut 55 litres per metre quadrat per hora.

Des de primera hora del matí, tècnics del consistori s’han desplaçat als punts més conflictius per a valorar la incidència de les precipitacions en ells, que s’han saldat amb el desbordament del Barranc de la Font al seu pas pel barri de Santa Rita, diversos arbres caiguts en barris com la Canyada, Santa Rita i la Coma i la inundació puntual dels túnels d’accés a la segona fase de Font del Gerro i d’accés a Valterna des de l’Avinguda d’Europa, que ràpidament han sigut oberts al trànsit.

Respecte a la Canyada, els tècnics han destacat el bon funcionament de les quatre basses de laminació que han retingut molta aigua i han evitant mals majors en la zona.

552.660 euros per a obres contra inundacions a Paterna

Amb l’objectiu de millorar el municipi davant de les pluges, el nou Equip de Govern invertirà més de mig milió d’euros de fons de la Diputació de València en actuacions financerament sostenibles en els barris de Santa Rita i Campament, dos de les zones del municipi que més problemes registren cada vegada que plou.

Conseqüentment, i tal com ha eixit publicat hui en el Butlletí Oficial de la Província, es van a invertir 257.428,73€ en Santa Rita en un Projecte de millora d’arreplega d’aigües pluvials en C/ Sant Elies, C/Viriat i encreuament amb Av. Vicent Mortes. De la mateixa manera, es destinaran 295.232,44 euros en un Projecte d’Actuació de Millora Hidràulica del Drenatge d’Aigües Pluvials en carrers Circumval•lació, Constitució, Palleter i Baixador.

L’Alcalde de Paterna, Juan Antonio Sagredo ha destacat que “amb estes actuacions l’Executiu local resoldrà els històrics problemes d’inundacions que arrosseguen estos dos barris des de fa anys” alhora que ha subratllat “l’aposta del Govern socialista per solucions definitives, i no per pegats”, en referència als més de 3 milions d’euros del Pla Confiança que el PP va invertir fa tres anys en unes ineficaces obres d’urbanització i canalització d’aigües del carrer 133 de la Canyada, en contra de la voluntat veïnal.